Yubu 15
Erifaji dok ojuko Yubu
1Erifaji Lateman ogamo owaco ni meno,
2"Dano ma Laryeko gamo lok ki yamo noŋo,
kun noŋo iye opoŋ ki yamo wokceŋ laboŋo ŋec mo?
3En myero opyem ki lok ma pe konyo,
nyo ki lok ma pe kelo gin mo maber?
4Ento in igeno dano ni pe gulwor Lubaŋa,
igenogi ni pe gubed ka lwodo lok i nyime.
5Pien balli aye pwonyo dogi,
iloko lok pa jo ma bwolo dano ki ryeko.
6Dogi keni miyo kop loyi, pe an,
dogi aye ma okelo lok i komi.
7"In aye dano ma gicako nywalone ce?
Meni onywali ma peya giketo godi?
8Yam iwinyo yub me muŋ i cokke pa Lubaŋa?
Imito ryeko ducu obed meri keni ce?
9Gin aŋo ma in iŋeyo ma waŋ wakwiya?
Iniaŋ i gin aŋo ma waŋ pe waŋeyo ducu-ni?
10Dano muti ki dano ma wiye ki lwar gitye i kinwa,
gin aye guri i wi lobo makato woru.
11Lok ma Lubaŋa okweyo ki cwinyi ki lok ma giloko kwede mot mupye,
obedo gin mo manok ki tuŋ boti ce?
12Piŋo cwinyi oarre woko?
Piŋo waŋi tur ki kiniga?
13Piŋo iloko kinigani i kom Lubaŋa
kun iweko lok macalo meno a ki i dogi?
14-Dano gin aŋo, ma miyo en twero bedo ma iye leŋ?
ŋat ma dako onywalo en gin aŋo,
ma miyo twero bedo laboŋo bal mo?
15Nen, Lubaŋa pe geno wa jone maleŋ-gu,
polo kulu pe leŋ ki i waŋe.
16Ci dano kono, ma en keni mukwokki bibedo niŋniŋ i nyime,
ma oloko bal odoko macalo pii me amatane-ni?
17"Winy lokka, wek atitti,
ci abinyutti gin ma doŋ aneno,
18en aye lok ma yam luryeko gubedo ka titone,
ki kwarogi bene yam pe gumuŋo lokke.
19Lobowa ceŋ gimiyo botgi gin kengi,
ci larok mo pe mubedo i kingi.
20Dano marac pwodde ki arem nino ducu me kwone,
pi mwaka ducu ma gimiyo bot dano ma pe lakica.
21En bedo ka winyo dwan ma kelo lworo;
i kare me kuc layak bibino i kome.
22En pe tye ki gen me dwogo woko ki i ka macol,
pien gitye ka kiye ki pala lucwan me neke.
23En bedo ka mal ata pi yenyo kwon,
kun waco ni, 'Tye kwene?'
En ŋeyo ni i nyime tye iye to.
24Peko ki can gibedo ka ryaŋo kome;
gibwoye woko macalo kabaka ma oyubbe pi mony.
25"Dano-nu oryeyo ciŋe kom Lubaŋa,
obutte ni etwero lweny ki Won Twer Ducu,
26kun riŋo i kome macalo twon ki kwot molane ma kinoŋ.
27Waŋe obedo mununy,
pyere oyarre malac.
28En obedo i gaŋ i mogo ma yam odoŋ noŋo,
i odi ma dano pe myero gubed iye, ma giciko ni odoŋ obur.
29Pi meno en pe bibedo lalonyo, lonyone pe biri,
pe bicuŋ matek macalo yat ma Lwite odonyo piny i ŋom;
30pe bibwot ki i colpiny.
En bibedo rom ki yat ma mac oroyo pote woko ma pud olot alota,
ki ma yamo otero ture woko.
31Wek en pe ogen piny nono, kun bwolle kene,
pien piny nono aye bibedo bakacic ma en bilimo.
32En bibedo rom ki yat ma gilwero jaŋe ma karene peya oromo,
ma pote pe doŋ lot.
33Bibedo rom ki olok ma nyige oo ma peya ocek,
nyo yai jeituni ma ture oo woto.
34Lwak jo ma pe gilworo Lubaŋa girom ki lulur;
mac waŋo kema pa lugam lim me wil i muŋ;
35Giyaco aranyi ci ginywalo tim marac,
gipiro lok goba ki i igi."